Diari Oficial de la Generalitat Valenciana


Sumari del DOGV 9318, del 12-04-2022 (2022/2904)

RESOLUCIÓ de 20 de gener de 2022, del director general de Qualitat i Educació Ambiental, per la qual es formula la resolució de modificació de l'informe d'impacte ambiental del Projecte de reciclatge i valorització de plàstics, al Camí de l'Assagador, 1, del terme municipal de Quart de Poblet. Expedient 4270035 784/7521-HSJ.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9318

Data del DOGV
:   12-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2904


Data del document
:   02-12-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Quart de Poblet
    * impacte ambiental

RESOLUCIÓ de 20 de gener de 2022, del director general de Qualitat i Educació Ambiental, per la qual es formula la resolució de modificació de l'informe d'impacte ambiental del Projecte de reciclatge i valorització de plàstics, al Camí de l'Assagador, 1, del terme municipal de Quart de Poblet. Expedient 4092680 100/3668-CDH. [2022/2904]  
«Informe d'impacte ambiental  
Expedient: (1864280) 024-2018-AIA  
Títol: Reciclatge i valorització de plàstics  
Promotor: Sintac Polymers and Compounds, SL.  
Òrgan substantiu: Ajuntament de Quart de Poblet  
Referència de l'òrgan substantiu: 17/17.2288  
Localització: carrer Camí Assagador, 1, de Quart de Poblet (València)  
NIMA: 9783106469  
L'empresa Sintac Polymers and Compounds, SL (d'ara en avant, el promotor) promou un projecte de planta de reciclatge i valorització de plàstics al carrer Camí Assagador, 1, cantonada amb el carrer dels Furs, del terme municipal de Quart de Poblet (València).  
  
Tramitació administrativa  
Amb data 16 de febrer de 2018, l'Ajuntament de Quart de Poblet (òrgan substantiu) va traslladar a aquest òrgan ambiental la sol·licitud d'avaluació d'impacte ambiental simplificada del projecte. Aquesta adjuntava:  
- Projecte tècnic, juny 2017.  
- Informes del Servei d'Urbanisme de dates 28 de setembre de 2017 i 2 d'octubre de 2017, aquest últim amb caràcter favorable.  
- Certificat d'informació pública, de data 15 de gener de 2018.  
Amb data 11 de juny de 2018, es van requerir, a l'òrgan substantiu i al promotor, aclariments en la documentació aportada que permeteren dilucidar si l'activitat per a la qual se sol·licita la llicència ambiental és objecte d'una avaluació d'impacte ambiental ordinària o simplificada. Alhora, se'ls comunicava el contingut mínim de l'expedient, segons el procediment en tramitació.  
Amb data 16 de juliol de 2018, l'òrgan substantiu va remetre documentació per a completar l'expedient d'avaluació d'impacte ambiental simplificada. Aquesta adjuntava:  
- Informe Urbanístic Municipal, de data 16 de maig de 2017, de caràcter favorable.  
- Annex al projecte, de juny 2018.  
- Document ambiental, de juny 2018.  
Amb data 13 de setembre de 2018, es va formular consulta a l'Administració pública amb competències en matèria d'inundabilitat. Com a resultat, es va recaptar l'informe del Servei d'Ordenació del Territori, de data 20 de desembre de 2018, de caràcter desfavorable. Amb data 28 de juny de 2019, es va traslladar a l'òrgan substantiu i al promotor d'aquest informe, al mateix temps que es va efectuar requeriment per a esmenar deficiències en la documentació que componia l'expedient.  
Amb dates 06.05.2021, 26.05.2021, 18.06.2021, 28.10.2021 i 24.11.2021, l'òrgan substantiu i el promotor van aportar documentació addicional, entre la qual consten els documents següents:  
- Ampliació esmena d'estudi d'impacte ambiental, de juliol 2019. Pels seus continguts es tracta d'un annex al document ambiental presentat.  
- Plànols de la planta, de data 27 d'octubre de 2021.  
- Informe de la Secció d'Urbanisme de l'Ajuntament de Quart de Poblet, de data 28 de maig de 2021, de caràcter favorable, que va esmenar la incompatibilitat en matèria d'inundabilitat plantejada pel Servei d'Ordenació del Territori.  
D'acord amb el certificat remés, l'òrgan substantiu va realitzar la informació pública de l'expedient mitjançant publicació de l'edicte en el BOP de València número 209, de data 31 d'octubre de 2017, per un període de 30 dies, sense que s'hagen presentat al·legacions sobre aquest tema.  
La informació continguda en l'expedient aporta elements de judici suficients per a continuar la tramitació del procediment d'avaluació d'impacte ambiental simplificada.  
  
Consideracions ambientals  
1. Descripció i característiques del projecte  
D'acord amb les dades públiques que consten en la pàgina web d'aquesta conselleria, la promotora disposa en aquestes instal·lacions de número d'identificació mediambiental (codi NIMA 1775333257) i de les autoritzacions 34829/P02/CV com a xicotet productor de residus perillosos, 4424/P04/CV com a xicotet productor de residus no perillosos i 905/G04/CV com a gestor de tractament de residus no perillosos per a operacions R12 en residus 160103 (pneumàtics al final de la seua vida útil).  
El projecte analitzat consisteix en una planta de reciclatge i valorització de plàstics. En la planta únicament es realitzarà el tractament de residus no perillosos. La capacitat de tractament anual màxima estimada per a la instal·lació és de 15.000 tones anuals. Els codis LER dels residus admissibles per al seu tractament en la instal·lació, allistats en la documentació tècnica, són els següents: 02·01·04, 07·02·13, 12·01·05, 15·01·02, 16·01·19, 17·02·03, 19·12·04 i 20·01·39. Es realitzaran operacions de valorització de residus R3, R12 i R13 (operacions de reciclatge, operacions abans de la valorització o només emmagatzematge).  
  
La relació de maquinària que intervindrà en el procés inclou: plataforma de càrrega manual, compressor portàtil, dos molins, girafa hidràulica, bassa de dos mòduls, caragol sense fi, dues centrifugadores, bomba d'aigua, dos electroaspiradors, cinta transportadora, centrifugadora, cicló, ensacadora de producte net, llavadora de plàstics, dues bàscules de pesatge (camions i materials) i premsa.  
L'activitat s'instal·larà en una parcel·la industrial (referència cadastral 6919793EV2642H7798JB) de 10.649 m², dels quals 6.880 m² es destinaran a l'exercici de l'activitat. Existeix una edificació en planta baixa de 1.201 m² de superfície construïda i 1.093 m² de superfície útil. L'edifici industrial es configura mitjançant una successió de pòrtics amb suports de formigó armat, estructura i coberta metàl·liques i tancaments de formigó. Formen quatre blocs adossats (A, B, C i D) cadascun dels quals disposa d'accés des del pati exterior. El bloc A no disposa de tancament complet en la façana d'accés, i queda conformat per un muret de bloc de formigó d'un metre d'alçària. Segons la distribució de superfícies que es mostra en el plànol, la nau A es destinarà a l'emmagatzematge dels residus que es reben, en les naus B i C se situaran les línies de valorització (1 i 2) oficines, vestidors i lavabos. La nau D es troba sense ús. Al pati exterior es mostra una zona destinada a càrrega i descàrrega, la bàscula de pesatge i zones destinades a apilament de plàstic net.  
  
La instal·lació disposa dels serveis urbanístics de subministrament d'aigua potable, energia elèctrica i xarxa de sanejament.  
Els residus a gestionar procediran de punts de recollida selectiva de residus o de plantes industrials amb els quals l'empresa tinga contracte de gestió. L'activitat inclou la manipulació de tot tipus d'elements de naturalesa plàstica (envasos, embalatges, pneumàtics fora d'ús, etc.). Una vegada pesats i rebuts, els residus es descarregaran, mitjançant carretons elevadors, i s'apilaran a l'interior de la nau.  
  
El procés industrial variarà segons es tracte de residus procedents dels processos de fabricació (scrap) o procedents de residus sòlids urbans (RSU) recollits de manera selectiva. La ferralla (scrap) arribarà a la instal·lació neta i amb la composició homogènia. En el cas d'RSU, es requerirà la separació prèvia d'altres materials impropis. Els materials de rebuig (plàstics no valoritzables, cartó, fustes, metall, vidre, restes orgàniques, etc.) s'emmagatzemaran en contenidors o piles específiques i independents fins a la seua retirada per gestor autoritzat.  
El procés de reciclatge inclou les fases o etapes següents: recepció dels residus, triatge, esquinçament, trituració amb aigua, rentada amb additius específics, densificació, segona rentada, assecatge, empaquetatge i emmagatzematge. Depenent de les característiques dels residus que es reciclen i l'estat de neteja i homogeneïtat amb què arriben a la instal·lació, es realitzaran totes o part de les etapes anteriorment enumerades. El material obtingut després de la valorització consistirà en fragments de diferents classes de polímers, colors i densitats en funció de la qualitat dels materials d'origen. S'ensacarà en contenidors flexibles que es transportaran a indústries que ho utilitzen com a matèria primera.  
  
2. Ubicació del projecte  
El Pla general d'ordenació urbana del municipi de Quart de Poblet va ser aprovat definitivament per Resolució del conseller d'Obres Públiques, Urbanisme i transports amb data 3 de juliol de 2002. L'activitat es desenvoluparà en sòl urbà industrial sense urbanització consolidada i està pendent de completar la seua gestió urbanística mitjançant actuacions integrades. L'ús sol·licitat correspon als usos globals permesos segons el planejament vigent. Per a l'atorgament de la llicència ambiental planteja una utilització provisional del sòl. L'activitat està permesa en l'emplaçament projectat d'acord amb el certificat de compatibilitat urbanística que consta en l'expedient.  
  
Consultada la cartografia de la infraestructura valenciana de dades espacials (IDEV), s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits. Es troba afectada per l'envolupant de perillositat per inundació de la demarcació hidrogràfica del Xúquer.  
A causa de l'existència de perillositat per inundació, es va formular consulta a l'administració pública amb competències en matèria d'inundabilitat, que va emetre un informe que determinava la incompatibilitat de l'activitat en la zona projectada, mentre no s'adopten les mesures que resulten necessàries per a complir l'article 20 de la normativa PATRICOVA. El promotor va presentar davant l'òrgan substantiu documentació addicional que ha sigut valorada favorablement segons consta en l'informe emés per la Secció d'Urbanisme de l'Ajuntament de Quart de Poblet (de data 28.05.2021), segons el qual «la documentació aportada ?Ampliació esmena d'estudi d'impacte ambiental- avalua el risc d'inundació de la parcel·la amb l'actualització de les dades en aquesta matèria segons els nous mapes d'inundabilitat (segon cicle) de l'SNCZI aprovats pel comité d'autoritats competents de la demarcació hidrogràfica del Xúquer el 14 de febrer de 2020. S'ha pogut comprovar que, tal com descriu el document tècnic presentat, sobre la base d'aquesta nova cartografia actualitzada, la parcel·la no presenta afecció en matèria d'inundabilitat», per tant, queda esmenada la incompatibilitat determinada.  
  
El document ambiental planteja altres alternatives al projecte que resulten ambientalment més adequades quant a la localització del projecte i quant a la tecnologia utilitzada per al reciclatge. Analitza la ubicació en sòl no urbanitzable, en locals totalment tancats, la no-realització del projecte i l'ús d'altres tecnologies com la compactació dels residus, la reutilització dels plàstics, el reciclatge químic o la incineració. Justifica la proposta adoptada per situar-se en sòl urbà industrial amb infraestructures ja executades, i l'ús d'una tecnologia que permet el millor rendiment econòmic davant d'unes altres que no estan prou desenvolupades o que provocarien un major impacte mediambiental.  
  
  
3. Característiques del potencial impacte  
El document ambiental inclou una anàlisi dels potencials efectes significatius del projecte en el medi ambient durant les fases d'execució, funcionament i abandó. Valora la seua incidència sobre el clima, qualitat de l'aire, soroll, aigües superficials, aigües subterrànies, sòl, fauna, vegetació, paisatge, població i medi socioeconòmic. Conclou que els impactes negatius adversos seran mínims i, en tot cas, recuperables. Proposa mesures preventives i correctores que els minimitzen i estableix un programa de vigilància ambiental per a garantir la seua eficàcia i compliment.  
Durant la fase de funcionament es portarà un manteniment adequat de la instal·lació i es realitzarà la vigilància i el control de sorolls, vibracions, emissions de pols, gasos, olors, dispersió de plàstics en l'exterior, punts d'evacuació de les aigües de pluja que n'eviten l'obstrucció i auditories dels gasos de combustió del focus d'emissió.  
  
En relació amb el consum de recursos naturals, cal considerar que el procés industrial inclou una fase de rentada de plàstic, per a facilitar la seua reutilització o millorar la qualitat del material reciclat. També intervindrà l'aigua en el procés de trituració de plàstic, en la fase de bany en la bassa, actuant amb l'objectiu de disgregar els materials. Segons el document ambiental, es tracta d'un circuit tancat, per tant, no es produeix abocament d'aigües residuals en el procés. L'aigua s'introdueix en el procés i acompanyarà posteriorment el material fins al moment de la trituració, on torna a bombar-se a l'inici del cicle.  
  
No s'indica la freqüència del canvi de l'aigua en el procés prevista, de manera que es mantinguen uns paràmetres de qualitat suficients que permeten la seua eficàcia en el procés, ni es concreta la procedència i quantitat dels recursos hídrics necessaris per a desenvolupar aquesta part del procés industrial.  
Al final del cicle del procés industrial hi ha elements separadors de llots, sòlids de neteja i rentada dels plàstics que periòdicament hauran de ser buidats. La fracció sòlida residual extreta en aquests punts haurà de ser emmagatzemada fins a la seua retirada i gestió per empresa gestora autoritzada en funció de la naturalesa d'aquests. No es realitzarà mai l'abocament al clavegueram.  
El recinte exterior es troba pavimentat, cosa que reduirà l'emissió de pols i preveu la filtració de lixiviats. Addicionalment, s'instal·larà una arqueta de recollida de lixiviats per a evitar el possible vessament a zones exteriors i que serà buidada i controlada per gestor autoritzat. L'abocament de les aigües residuals al clavegueram es farà amb compliment de l'autorització que permeta la seua connexió al clavegueram, d'acord amb l'Ordenança d'abocaments a la xarxa municipal de clavegueram.  
No és previsible la dispersió dels residus pel vent, perquè arribaran empacats a la instal·lació i s'emmagatzemaran a l'interior de l'edifici, protegits del vent. El tractament de plàstics es realitza en un recinte tancat, en tremuges tancades i controlades, amb sistemes de filtració de partícules per a l'extracció de fums i gasos produïts. S'instal·laran electroaspiradors en les línies de maquinària per a minimitzar la producció de pols en suspensió durant la trituració i envasament dels plàstics que podria produir atmosferes amb risc d'explosió. Així, la pols o els encenalls produïts quedaran emmagatzemats en tremuges que es gestionaran en condicions de seguretat adequades. El sistema d'expulsió de gasos i partícules disposarà dels sistemes de filtració corresponents i el degut manteniment. D'altra banda, el plàstic triturat tindrà una granulometria entre 5 i 10 mm, grandària no susceptible de ser alçat per fluxos d'aire. Prèviament a la posada en funcionament, es realitzarà comunicació a l'Administració pública corresponent respecte a l'existència de focus emissor potencialment contaminant a l'atmosfera i respecte a l'autorització d'emissió de gasos d'efecte d'hivernacle que actualment posseeix l'empresa.  
  
S'inclou un estudi acústic que justifica que, en estat d'explotació, per situar-se l'activitat en un polígon industrial i amb l'aïllament acústic dels tancaments del local, no es transmetran a l'exterior o a confrontants nivells de soroll superiors als permesos per la normativa.  
  
Per situar-se en un entorn industrial, no es consideren rellevants les afeccions al paisatge. No obstant això, la parcel·la disposarà d'un tancament opac, que minimitze l'impacte visual produït pels productes apilats en l'exterior, els quals s'emmagatzemaran en sacs tancats, i així s'evitarà la dispersió d'aquests per l'aire a parcel·les confrontants. L'alçària dels apilaments no superarà l'alçària del tancament de la parcel·la.  
Es mantindrà un contracte permanent amb empresa autoritzada per al control de plagues que realitze la vigilància i control exhaustiu de presència i/o proliferació de rosegadors, insectes o espècies la presència de les quals puga representar riscos a la població. L'impacte del projecte sobre el nivell socioeconòmic es considera positiu.  
Els apilaments de materials es duran a terme complint la normativa en matèria de seguretat, especialment referent al Reial decret 2267/2004, de 3 de desembre, pel qual s'aprova el Reglament de seguretat contra incendis en els establiments industrials, al Reial decret 485/1997, de 14 d'abril, sobre disposicions mínimes en matèria de senyalització de seguretat i salut en el treball i al Reial decret 486/1997, de 14 d'abril, pel qual s'estableixen les disposicions mínimes de seguretat i salut en els llocs de treball.  
Es durà a terme un programa de vigilància ambiental durant les fases d'execució i funcionament del projecte i un pla de tancament, en cas de cessament de l'activitat. Assenyalar que el control del correcte funcionament del sistema de tractament dels residus i el control i seguiment residus gestionats i dels residus generats per la instal·lació, d'acord amb el que disposa l'autorització en matèria de gestió de residus, constitueixen, així mateix, mesures de vigilància ambiental. Així mateix, la vigilància i control de la qualitat de les aigües que aboquen al clavegueram s'hauria d'incloure en el pla de vigilància ambiental.  
4. Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte d'activitat destinada a reciclatge i valorització de plàstics constitueix un cas d'avaluació d'impacte ambiental simplificada, d'acord amb l'article 7.2.a de la Llei 21/2013, de 9 de desembre, d'avaluació ambiental, en concordança amb l'annex II, grup 9, apartat b (instal·lacions d'eliminació o valorització de residus no incloses en l'annex I que no es desenvolupen a l'interior d'una nau en polígon industrial, o amb qualsevol capacitat si l'activitat es realitza a l'exterior o fora de zones industrials).  
L'expedient ha observat els tràmits previstos en la secció 2a, capítol II, del títol II, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot això, es redacta la següent resolució:  
  
Primer  
Estimar que el projecte de planta de tractament, valorització i dipòsit de residus de la construcció i demolició, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental als termes d'aquest informe, en particular:  
1. Respecte a la llista definitiva de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a casos en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. L'activitat disposarà de recursos hídrics en vigor i degudament autoritzats en quantitat suficient que permeten l'execució correcta del procés industrial.  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 2 de desembre de 2021.- El director general de Qualitat i Educació Ambiental: Joan Piquer Huerga.»